Cristiano Doni

Cristiano Doni (sündinud 1. aprillil 1973 Roomas) on Itaalia jalgpallikoondise endine ründav poolkaitsja.

 Klubikarjäär 

Hooajal 1991–92 oli Doni Modena FC mängija, aga ta ei osalenud üheski mängus. Modena mängis sel hooajal tugevuselt teises liigas Serie B-s ja pääses väljalangemisest viimase vooru võiduga.

Hooajal 1992–93 oli Doni Rimini Calcio mängija. Rimini mängis sel ajal Serie C1-s. Doni lõi 31 liigamängus 6 väravat.

Hooajal 1993–94 mängis Doni US Pistoiese koosseisus Serie C1-s 31 mängu ja lõi 3 väravat.

1994–96 mängis Doni Bologna FC 1909-s. Kahe hooaja jooksul mängis ta 54 kohtumist ja lõi neis 11 väravat. 1995 võitis Bologna Serie C1 ja 1996 kohe Serie B. Kuid Itaalia kõrgeimas liigas mängimiseks ei peetud Donit piisavalt heaks.

1996–98 mängis Doni Brescia Calcios. 1997 võitis Doni teist aastat järjest Serie B ja seekord sai ta ka Itaalia kõrgeimas liigas Serie A-s mängida. Kuid Brescia hooaeg lõppes 15. kohaga ja klubi tagandati Serie B-sse – püsimajäämisest jäi puudu 1 punkt. Doni pidas 51 mängu ja lõi 8 väravat.

1998–2003 mängis Doni Bergamo Atalantas 145 liigamängu ja lõi neis 55 väravat. 1999 tuli Atalanta Serie B-s Brescia ees 6. kohale. 2000 jagas Atalanta (koos Bresciaga) 2. kohta ja väravate vahega sai Atalanta 2. koha. Mõlemad tõusid Serie A-sse. 2001 jagas Atalanta Serie A-s taas Bresciaga kohta ja tuli parema väravate vahe tõttu 7. kohale. 2002 saavutas Atalanta 9. koha, aga 2003 langes üleminekumängudele ja kukkus Serie A-st välja.

2003–05 mängis Doni Genova Sampdorias 44 liigamängu ja lõi neis 7 väravat. Sampdoria tõusis Serie A-sse samal hooajal, mil Atalanta sealt lahkus. 2004 saavutas Sampdoria Serie A-s 8. ja 2005 5. koha.

Hooajal 2005–06 mängis Doni Hispaanias RCD Mallorcas 24 liigamängu ja lõi neis 2 väravat. Mallorca saavutas La Ligas 13. koha.

Seejärel tuli Doni tagasi Atalantasse, kus mängis oma karjääri lõpuni. Selle aja jooksul mängis ta veel 151 mängu, milles lõi 48 väravat. Ühtlasi oli ta meeskonna kapten. 2007 saavutas Atalanta Serie A-s 8. koha, 2008 9. koha, 2009 11. koha ja 2010 18. koha, langedes sellega liigast välja. 2011 võitis Atalanta Serie B ja tõusis tugevaimasse seltskonda tagasi.

 Koondisekarjäär 

Itaalia jalgpallikoondises debüteeris Doni 7. novembril 2001 sõprusmängus Jaapani jalgpallikoondise vastu. Ta lõi selles värava, mis jäigi tema koondisekarjääri ainsaks. Mäng lõppes 1:1.

2002. aasta MM-valikgrupi võitis Itaalia kindlalt ühtki mängu kaotamata. Doni ei teinud kaasa ainsatki mängu, kuid kutsuti sellegipoolest MM-koondisse. 3. juunil 2002 alustas Doni MM-i avavoorus Ecuadori jalgpallikoondise vastu algrivistuses ja vahetati välja 64. minutil seisul 2:0, mis jäigi lõpptulemuseks. Teises voorus Horvaatia jalgpallikoondise vastu oli Doni taas algrivistuses. Itaalia läks 55. minutil Christian Vieri löögist juhtima, kuid 79. minutil, kui Doni välja vahetati, oli Itaalia taga 1:2 ja see jäigi lõpptulemuseks. Rohkem Doni sel MM-il mängima ei pääsenud. Viimases alagrupivoorus viigistas Itaalia 1:1 Mehhiko jalgpallikoondisega. Mehhiko võitis alagrupi Itaalia ees. Itaalia kaotas järgmise mängu Lõuna-Korea jalgpallikoondisele lisaajal 1:2 ja langes välja.

Rohkem Doni Itaalia koondises ei mänginud. Kokku pidas ta koondises 7 mängu ja lõi neis 1 värava.

 Skandaal 

Itaalias on kokkuleppemängude organiseerimine mõnevõrra levinum kui teistes riikides, vähemalt vastavaid juhtumeid avastatakse sagedamini. Kõigi aegade kõige ulatuslikum neist oli 2011. aasta Itaalia jalgpalliskandaal.

1. juunil 2011 vahistas Itaalia politsei mitu jalgpallitegelast, süüdistades neid kokkuleppemängude organiseerimises. 9. augustil 2011 mõisteti Donile 3½ aasta pikkune jalgpallis tegutsemise keeld, mis lõpetas tema sportlaskarjääri. Ta oli siis 38-aastane. Atalantale mõisteti karistuseks 6 punkti trahvi algavaks, 2011–12. aasta hooajaks. See polnud kõige suurem karistus: 8 inimest said 5-aastase keelu ja 2 klubi tagandati ühe liiga võrra allapoole.

19. detsembril 2011 vahistati Doni uuesti ühena 16 inimesest, kelle vastu tõstatati uued süüdistused kokkuleppemängude organiseerimises. Doni sai veel 2 aastat jalgpallis tegutsemise keeldu ja Atalanta sai veel 2 punkti trahvi. Uus trahv tuleb kanda 2012-13. hooajal.

Kategooria:Itaalia jalgpallurid
Kategooria:Bologna FC 1909 jalgpallurid
Kategooria:Brescia Calcio mängijad
Kategooria:Atalanta BC mängijad
Kategooria:UC Sampdoria mängijad‎
Kategooria:RCD Mallorca jalgpallurid
Kategooria:Serie A mängijad
Kategooria:La Liga mängijad
Kategooria:Sündinud 1973